**Hanne Kristin Rohde** (født 12. januar 1962) er en norsk jurist, forfatter og tidligere politileder.

Rohde er utdannet jurist ved Universitetet i Oslo, og jobbet i ulike stillinger i politiet fra 1989 fram til hun sluttet som leder for seksjon for volds- og seksualforbrytelser i Oslo politidistrikt i 2014.

Karriere
--------

Rohde startet sin karriere i Kriminalomsorgsavdelingen i Justisdepartementet etter juridisk embetseksamen i 1987. Fra 1989 arbeidet hun i politietaten. De første årene arbeidet Rohde som politifullmektig, og hun aktorerte flere tunge saker for oslopolitiet. Hennes lederkarriere startet 1. januar 1994 som påtaleleder i Oslo politidistrikt. Fra 2002 var hun toppleder i oslopolitiet, fram til hun i 2014 sa opp jobben som leder for seksjon for volds- og seksualforbrytelser i politidistriktet.

Som leder ved påtaleseksjonen tok Rohde flere ganger til orde for å endre lovverket vedrørende psykisk syke som etter dagens regelverk er for friske til å falle inn under lov om psykisk helsevern, men for syke til å straffes. Hun deltok også i debatter vedrørende mangel på varetektsplasser på Østlandet. Etter at hun tiltrådte som leder av volds- og sedelighetsseksjonen 1. januar 2008 var hun en sentral talsperson og frontfigur for Oslo politidistrikt innenfor sitt ansvarsområde.[]

Rohde uttalte ved flere anledninger til media at åpenhet og ærlighet var viktige verdier i hennes utøvelse av lederskap ved politidistriktet.

I 2011 ga Rohde ut barneboka *Kråka som hadde høydeskrekk* på Commentum Forlag. I februar 2014 ga hun ut sin første kriminalroman, *Mørke hjerter*, på Kagge Forlag. Hennes første krimroman solgte 19 000 eksemplarer i løpet av sitt første halvår i salg, noe som førte den opp på tredjeplass blant mest solgte krimromaner i første halvår av 2014.

I juni 2014 sa Rohde opp stillingen i oslopolitiet etter et års permisjon for å holde foredrag og skrive bøker. Hun har siden gitt ut en rekke kriminalromaner, og holdt foredrag om ledelse.

Priser og nominasjoner
----------------------

I desember 2009 var Hanne Kristin Rohde en av flere nominerte til «årets navn» i *VG*. I 2010 ble hun kåret til «årets osloborger» av *Aftenpostens* lesere.

Bibliografi
-----------

* 2011 *Kråka som hadde høydeskrekk* (Commentum Forlag)
* 2014 *Mørke hjerter* (Kagge Forlag)
* 2015 *Kjemp for alt hva du har kjært* ISBN 9788248917465 (Kagge Forlag)
* 2015 *Bare et barn* ISBN 9788248916208 (Kagge Forlag)
* 2016 *Gudmoren* ISBN 9788248918783 (Kagge Forlag)
* 2018 *Offerdyr* ISBN 9788248921837 (Kagge Forlag)
* 2019 *Pyramidemysteriet* ISBN 9788248923350 (Kagge Forlag)
* 2019 *Mysteriet med det forbudte bildet* ISBN 9788248923367 (Kagge Forlag)
* 2019 *Mysteriet med Yusuf* ISBN 9788248924555 (Kagge Forlag)
* 2021 *Det du ikke vet* ISBN 9788248927570 (Kagge Forlag)
* 2023 *Kjærlighetssvindel* ISBN 9788248931898 (Kagge Forlag)

Referanser
----------

1. ↑   snl.no[Hentet fra Wikidata]
2. ↑
3. ↑
4. ↑  Nettavisen: *Full støtte av sjefen*
5. ↑  «Rohde rett inn på krimtoppen». Dagens Næringsliv. 18. juli 2014. Besøkt 18. juli 2014.
6. ↑  Aftenposten: *For dårlig kapasitet hos Oslo-politiet*
7. ↑  «Hanne Kristin Rohde». Seminarpartner. Besøkt 2. desember 2019.

Eksterne lenker
---------------

* (en) Hanne Kristin Rohde på Internet Movie Database Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI **·** SUDOC
 |